Predkladacia správa

Riešenie problému kompenzácií nákladov miest a obcí v oblasti elektroenergetiky a plynárenstva nadväzovalo na iniciatívu a zámery Združenia miest a obcí Slovenska, ktoré už v období začiatku privatizácie štátnych podnikov plynárenstva a elektroenergetiky presadzovalo požiadavku, aby za investície, ktoré obce vynaložili na vybudovanie energetických a plynárenských zariadení, ktoré následne podľa platnej legislatívy museli bezodplatne odovzdať rozvodným energetickým podnikom a podniku SPP, š.p., boli mestám a obciam poskytnuté kompenzácie z prostriedkov, ktoré Fond národného majetku SR získa privatizáciou príslušných štátnych podnikov. 

	V roku 2002 vláda SR rozhodla o použití majetku FNM SR vo výške 4, 073 mld. Sk v prospech miest a obcí ako náhrady častí nákladov za vybudované plynárenské zariadenia, ktoré obce bezodplatne odovzdali do vlastníctva štátu – správy podniku SPP, š.p. a v roku 2004 vláda rozhodla o použití majetku FNM SR na kompenzácie nákladov miest a obcí vynaložených na vybudovanie energetických zariadení bezodplatne odovzdaných rozvodným podnikom.  

Ministerstvo hospodárstva SR spracovalo v októbri 2004 súhrnný materiál „Kvantifikácia objemu investícií, ktoré obce vynaložili na vybudovanie energetických zariadení, ktoré následne bezodplatne odovzdali rozvodným podnikom“ na predloženie do vlády SR a schválenie kompenzácií nákladov miest a obcí vynaložených do týchto zariadení. Celková suma kompenzácií podľa kvantifikácie predstavovala výšku 530,94 mil. Sk, avšak v rozpočte FNM SR na rok 2004 bola na účel predmetných kompenzácií schválená suma 403 mil. Sk.

	Dňa 11.10.2004 bol prerokovaný na rokovaní Porady ekonomických ministrov vlády SR materiál „Návrh na použitie majetku Fondu národného majetku SR v roku 2005 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov“, ktorý navrhoval úhradu finančných kompenzácií obciam za náklady vložené do energetických zariadení v roku 2004 vo výške 402,93 mil. Sk a zostávajúce náklady obcí do celkovej výšky 530,94 mil. Sk navrhoval uhradiť v roku 2005. PEM v závere, ktorý prijala k dotknutému materiálu, odporučila znížiť výdavky FNM SR na rok 2005 o výdavky, určené na kompenzácie nákladov miest a obcí, vynaložených na vybudovanie energetických zariadení. Následne na rokovaní vlády SR dňa 13.10.2004 pri prerokovávaní návrhu na použitie majetku FNM SR v roku 2005 bolo v nadväznosti na prijatý záver PEM rozhodnuté, že finančné kompenzácie obciam a mestám  budú uhradené len v roku 2004 vo výške 402,93 mil. Sk tak, ako to bolo schválené v rozpočte FNM SR na rok 2004. S cieľom uspokojiť oprávnené nároky všetkých obcí  bolo rozhodnuté o osobitnom postupe tak, že kompenzácie nákladov do energetických zariadení budú vyplatené všetkým obciam podľa pôvodne spracovaných a doplnených zoznamov distribučných spoločností, avšak z dôvodu, že nemôže byť vyplatená celková zistená suma 530,94 mil. Sk, ale len suma 402,93 mil. Sk, budú tieto nároky všetkých obcí pomerne krátené a tým kompenzácie vyplatené v nižšej sume. 

Dňa 10.11.2004 bol vo vláde SR prerokovaný materiál „Kvantifikácia objemu investícií, ktoré obce vynaložili na vybudovanie energetických zariadení, ktoré následne bezodplatne odovzdali rozvodným podnikom“, ku ktorému vláda prijala uznesenie č. 1048/2004, ktorým odsúhlasila použitie majetku FNM SR v roku 2004 vo výške 402,93 mil. Sk  na  kompenzácie  nákladov miest a obcí do energetických zariadení podľa zoznamu, ktorý 
- 2 -

bol prílohou tohto uznesenia. Zoznam obsahoval kvantifikáciu vkladov obcí do energetických zariadení - spolu 530,94 mil. Sk a výšku krátených kompenzácií, ktoré mali byť obciam  vyplatené v roku 2004 (75,89% z celkového vkladu) – spolu 402,93 mil. Sk. Rozdiel predstavuje výšku 128,01 mil. Sk, ktoré neboli obciam doteraz vyplatené.     

Združenie miest a obcí Slovenska sa od roku 2004 viackrát obrátilo na predsedu vlády, ako aj na ministra hospodárstva s požiadavkou o doplatenie zostávajúcej čiastky kompenzácií nákladov miest a obcí vynaložených na vybudovanie energetických zariadení. Vychádzajúc z požiadavky ZMOS, ako aj vzhľadom na skutočnosť, že kompenzácie boli obciam krátené, pričom nárok na kompenzácie im bol uznaný v plnej výške, v snahe vyjsť v ústrety mestám a obciam a zabezpečiť im potrebné finančné prostriedky, predkladáme na rokovanie vlády SR návrh na doplatenie kompenzácií nákladov miest a obcí vynaložených do vybudovania energetických zariadení v celkovej výške 128,01 mil. Sk.